Barguzinas
Barguzinas (rus. Баргузин, bur. Баргажан гол) – upė Rusijoje, Sibire, Buriatijoje. Prasideda Ikato kalnagūbryje, teka į pietvakarius Barguzino dubuma. Žemiau Barguzino gyvenvietės kerta Barguzino kalnagūbrį ir sudaro slenksčius. Įteka į Baikalo ežero Barguzino įlanką ties Ust Barguzinu. Didžiausi intakai: Gagra, Argada, Ina (kairieji), Uljunas (dešinysis). Laivuojama 249 km nuo žiočių, tačiau reguliariai 226 km (Mogoito prieplauka). Barguzino vandenys naudojami drėkinimui. Upės žemupyje yra įsikūręs Barguzino rezervatas.